आज शादी में 50-60 लाख का व्यय मध्यम वर्ग में आम बात हो गई है। उच्च वर्ग की शादियां तो करोड़ों में होने लगी है। उत्सवों में लाखों-करोड़ो रुपये खर्च कर दिये जाते हैं और इस व्यवस्था में धार्मिक समारोह भी पीछे नहीं हैं। इस राशि से एक पूरा परिवार पीढि़यों तक जीवनयापन कर सकता है। हजारों अभावग्रस्तों को सहारा मिल सकता है। यह शोचनीय है। अत्यंत शोचनीय है। खतरे की स्थिति तक शोचनीय है कि आज तथाकथित नेतृत्व दोहरे चरित्र वाला, दोहरे मापदण्ड वाला होता जा रहा है। उसने कई मुखौटे एकत्रित कर रखे हैं और अपनी सुविधा के मुताबिक बदल लेता है। यह भयानक है। जब भी प्रस्ताव पारित किए जाते हैं तो स्याही सूखने भी नहीं पाती कि खरोंच दी जाती है। आवश्यकता है एक सशक्त मंच की। हम सबको एक बड़े संदर्भ में सोचने का प्रयास करना होगा। जिस प्रकार युद्ध में सबसे पहले घायल होने वाला सैनिक नहीं, सत्य होता है, ठीक उसी प्रकार प्रदर्शन और नेतृत्व के दोहरे किरदार से जो सबसे ज्यादा घायल होता है, वह है आपसी भाईचारा, समाज की व्यवस्था। बुराइयां मिटाने का दावा भले हम न कर सकें मगर बुरा न बनने की प्रतिज्ञा तो कर ही सकते हैं। हमारा संकल्प राष्ट्र के प्रति एक सार्थक योगदान होगा। यदि अभी कुछ नहीं हुआ, तो फिर कब होगा? इस प्रश्न का उत्तर भी हमें ही तलाशना होगा।